Nakon odlaska zapovjednika u mirovinu, resorno je ministarstvo odbilo zaposliti novog čovjeka obrazlažući da ne postoje propisi za financiranje tog radnog mjesta, iako su to radili od 1973.

Pomorska škola Bakar najstarija je strukovna škola u Hrvatskoj i jedina srednjoškolska ustanova za izobrazbu budućih pomoraca koja posjeduje vlastiti brod i to već više od stoljeća i pol. Međutim, korištenje broda »Vila Velebita II« za odrađivanje učeničke prakse od svibnja je pod znakom pitanja, a razlog je umirovljenje dugogodišnjeg zapovjednika broda. Ne računajući da bi odlazak u mirovinu trebao predstavljati neki problem, škola je Ministarstvu znanosti i obrazovanja uputila zahtjev za zapošljavanjem novog zapovjednika na upražnjeno radno mjesto u skladu s dosadašnjom praksom, no dobiveni odgovor bio je više nego neočekivan.

Upražnjeno mjesto

Naime, resorno je ministarstvo odbilo zaposliti zapovjednika školskog broda obrazlažući to činjenicom da ne postoje propisi prema kojima moraju financirati takvo radno mjesto, iako su to radili od 1973. godine, od kada je »Vila Velebita II« u vlasništvu Pomorske škole Bakar. To što se na tom brodu svakodnevno održava nastava i što brod bez zapovjednika ne može funkcionirati, Ministarstvo se ne tiče, a da apsurd bude veći, nije zapovjednik školskog broda jedino radno mjesto na »Vili Velebita II«, jer na brodu radi i upravitelj stroja te mornar, a ta dva radna mjesta financira upravo Ministarstvo znanosti i obrazovanja. Pojašnjavajući da je školski brod učionica koja doslovce svakodnevno služi za održavanje nastave i međukurikularnih sadržaja, ravnatelj Pomorske škole Bakar Gordan Papeš ističe da školski brod redovno sudjeluje i u ekološkim akcijama u koje se uključuju učenici te je posjednik i Plave zastave.